《满江红 其五 青墩夏咏，和陈其年江村韵》
清代·董元恺

踯躅残红，听几处、催归鸭鵊。隐隐见、平芜燕剪，落花波夹。

与我周旋从我好，用卿作达从卿法。挽银河、万斛洗炎蒸，凉风霎。

髹几畔，添香鸭。矮屋畔，闲畚锸。到采菱剥芡，不忧贫乏。

虎刺结成颗颗豆，凤仙染就纤纤甲。折一枝、斜插鬓云边，银钗压。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。